Úvod

Hriech sa dotýka každého človeka. Ničí pokoj a radosť srdca, no predovšetkým vzťah s Bohom a blížnymi. Nedodržiavanie Božích prikázaní spôsobuje ľudská slabosť ducha. Je tiež výsledkom veľkého vplyvu zla na spoločnosť, predkladajúc jej isté riešenia (sekty, závislosti, hudbu, knihy alebo filmy propagujúce zlo).

Ako človek bojujúci s hriechom som hľadala spytovanie svedomia, ktoré by pre mňa bolo vhodné. Veľmi mi pomohla rada stáleho spovedníka, ktorý mi už osem rokov pomáha riešiť moje slabosti. Vďaka nemu som sa dozvedela o hnutí Obnova v Duchu Svätom a istým spôsobom som sa s ňou spojila. Dnes som za to Pánu Bohu vďačná.

Účasť na duchových cvičeniach a čítanie mnohých kníh na tému obnovy spôsobili, že som sa zvlášť zaoberala témou vnútorného a medzigeneračného uzdravenia. To ma inšpirovalo k tomu, aby som napísala toto spytovanie svedomia. Písala som ho z pohľadu kajúcnika, ktorý nevenoval (niekedy nevedomky) pozornosť určitým otázkam, ktoré môžu mať vplyv na duchovný život.

Toto spytovanie svedomia je určené − ako je uvedené v samotnom názve knižky − tým, ktorí túžia po vnútornom uzdravení. Je pre tých, ktorí sa spovedajú, ale nemajú stáleho spovedníka a prežívajú strach či obavy, ktoré sa z nejakého dôvodu boja spomenúť v spovednici (možno si myslia, že to nie je až také dôležité).

Toto spytovanie svedomia môže veľmi poslúžiť tým, ktorí akýmkoľvek spôsobom prišli do kontaktu s Obnovou v Duchu Svätom, napríklad sa zúčastnili na duchovných cvičeniach, na svätých omšiach s modlitbou za uzdravenie a oslobodenie alebo patria do tohto spoločenstva. Môže byť aj veľkou pomocou pri príprave na generálnu spoveď.

Koniec ukážky